ORDE do 15 de marzo de 2006 de iniciación do procedemento de revisión de oficio da Orde do 26 de xullo de 2005, de aprobación definitiva da modificación puntual das normas subsidiarias de planeamento municipal de Arteixo (A Coruña), no ámbito das unidades de execución 5 e 8 e paseo fluvial.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 03/04/2006

1. Por Orde do 26 de xullo de 2005, do conselleiro de Política Territorial, Obras Públicas e Vivenda, outorgouse a aprobación definitiva á modificación puntual das normas subsidiarias de planeamento municipal de Arteixo (A Coruña), no ámbito das unidades de execución 5 e 8 e paseo fluvial, que fora aprobada provisionalmente polo concello en data 14 de xullo de 2005; a citada orde foi publicada no Diario Oficial de Galicia nº 172, do 7 de setembro
As vixentes normas subsidiarias de planeamento municipal de Arteixo foron aprobadas definitivamente pola Comisión Provincial de Urbanismo da Coruña o 23 de marzo de 1995, ao abeiro da entón vixente Lei 11/1985, de adaptación da do solo a Galicia.
A modificación aprobada establece unha nova ordenación nun ámbito de solo urbano de 45.827,71 m dos que 12.032,51 m corresponden á unidade de execución 5, 6.404,2 m corresponden á unidade de execución 8 e o resto 27.391 m, a parque fluvial. A nova ordenación do ámbito implica a alteración das superficies destinadas a zonas verdes e espazos libres públicos, a previsión de novos equipamentos e o mantemento da ordenanza de edificación residencial denominada URME, aplicable no ámbito das unidades de execución 5 e 8, cunha edificabilidade de 1,2 m/m en planta baixa, tres plantas altas e baixo cuberta.
2. Á vista do informe elaborado pola arquitecto do Servizo de Urbanismo e Inspección Territorial da Coruña, do 24 de xaneiro de 2006, dedúcese que a modificación aprobada é nula de pleno dereito por vulnerar o disposto na Lei 9/2002, de 30 de decembro, de ordenación urbanística e protección do medio rural de Galicia, modificada pola Lei 15/2004, do 29 de decembro.
A citada Lei 9/2002, na súa disposición transitoria primeira, establece que en todo caso as modificacións do planeamento vixente á entrada en vigor desta lei se deben axustar ao disposto nela.
No que atinxe aos ámbitos das unidades de execución 5 e 8 delimitadas nas vixentes normas sub
sidiarias de planeamento municipal, debe aplicarse integramente o disposto na Lei 9/2002 para o solo urbano non consolidado de conformidade co establecido na disposición transitoria primeira, en relación co artigo 12, da citada lei.
O artigo 46.2º da Lei 9/2002 establece que no solo urbano non consolidado de uso residencial o planeamento non poderá conter determinacións das que resulte unha superficie edificable total superior aos límites de sostibilidade que, para os municipios con poboación superior a 20.000 habitantes e inferior a 50.000, como é o caso de Arteixo, se establece en 1 metro cadrado edificable por cada metro cadrado de solo. A modificación aprobada definitivamente establece unha edificabilidade de 1,2 m/m para os ámbitos das unidades de execución 5 e 8, excedendo o límite máximo legalmente establecido.
3. A recualificación de 2.880 m para uso de equipamento relixioso privado pretende legalizar as obras executadas ao abeiro da licenza outorgada pola Comisión de Goberno municipal o 4 de setembro de 2001 para construción dun centro parroquial, igrexa e casa reitoral.
O director xeral de Urbanismo, o 15 de decembro de 2004, require o alcalde de Arteixo para que proceda á revisión de oficio da licenza outorgada, considerando que a dita licenza era nula de pleno dereito por infracción da zonificación e uso urbanístico das zonas verdes e espazos libres públicos, por prever unha edificación privada en terreos que deben estar afectos ao dominio e uso público, e por prever usos (relixioso, centro parroquial e residencial) na ordenanza de aplicación a parques públicos. O Concello de Arteixo, atendendo ao requirimento da consellería, acordou a iniciación do procedemento de revisión de oficio en Resolución do 18 de abril de 2005 e, ao mesmo tempo, iniciou o procedemento de modificación das normas subsidiarias de planeamento para dar cobertura á licenza viciada de nulidade de pleno dereito.
Do anterior dedúcese que a modificación aprobada contén unha reserva de dispensación para eludir as normas de aplicación ao sistema xeral de zonas verdes e espazos libres públicos establecida nas normas subsidiarias de planeamento municipal de Arteixo.
Segundo o establecido no artigo 101.2º da Lei 9/2002, de ordenación urbanística e protección do medio rural de Galicia, son nulas de pleno dereito as reservas de dispensación que se contivesen nos plans ou ordenanzas, así como as que, con independencia deles, se concedesen.
4. A Lei 30/1992, do 26 de novembro, de réxime xurídico das administracións públicas e do procedemento administrativo común, no seu artigo 62.2º, establece que serán nulas de pleno dereito as disposicións administrativas que vulneren a Constitución, as leis ou outras disposicións administrativas de rango superior.
Así mesmo, no artigo 102.2º da citada Lei 30/1992, disponse que en calquera momento, as administracións públicas de oficio logo de ditame favorable do Consello de Estado ou órgano consultivo equivalente da comunidade autónoma, poderá declarar a nulidade das disposicións administrativas nos supostos previstos no artigo 62.2º.
A Orde do 26 de xullo de 2005, do conselleiro de Política Territorial, Obras Públicas e Vivenda, pola que se outorgou a aprobación definitiva á modificación puntual das normas subsidiarias de planeamento municipal de Arteixo, vulnera o disposto nos artigos 46.2º e 101 e na disposición transitoria primeira, punto 1 g), da Lei 9/2002, de ordenación urbanística e protección do medio rural de Galicia, polo que procede iniciar o procedemento de revisión de oficio da citada orde para declarar a súa nulidade de pleno dereito.
5. A execución do planeamento urbanístico aprobado pola Orde do 26 de xullo de 2005, permitiría consolidar de modo irreversible unha edificabilidade superior ao máximo legalmente establecido e a posible declaración de nulidade de pleno dereito resultaría inútil de permitirse que se materialice a edificabilidade obxecto deste procedemento.
Así pois, considerando que a execución do planeamento aprobado pola Orde do 26 de xullo de 2005, causaría prexuízos de imposible ou moi difícil reparación, e de conformidade co disposto no artigo 104 da Lei 30/1992, de réxime xurídico das administracións públicas e do procedemento administrativo común, procede a suspensión dos efectos da citada orde.
6. A competencia para a revisión de oficio corresponde, segundo o disposto no artigo 3.1º b) da Lei 6/2001, do 29 de xuño, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992, aos conselleiros respecto dos seus propios actos e dos ditados por órganos deles dependentes; neste caso, a competencia correspóndelle á conselleira de Política Territorial, Obras Públicas e Transportes.
En consecuencia, vista a proposta da Dirección Xeral de Urbanismo, e de conformidade co disposto no artigo 102.2º da Lei 30/1992, de réxime xurídico das administracións públicas e do procedemento administrativo común,
RESOLVO:
Primeiro.-Iniciar o procedemento de revisión de oficio da Orde do 26 de xullo de 2005, do conselleiro de Política Territorial, Obras Públicas e Vivenda, de aprobación definitiva da modificación puntual das normas subsidiarias de planeamento municipal de Arteixo (A Coruña), no ámbito das unidades de execución 5 e 8 e paseo fluvial, co obxecto de declarar, se procede, a súa nulidade de pleno dereito.
Segundo.-Suspender os efectos da citada Orde do 26 de xullo de 2005, de conformidade co disposto no artigo 104 da Lei 30/1992, de réxime xurídico das administracións públicas e do procedemento administrativo común.
Terceiro.-Instar do Concello de Arteixo a suspensión dos efectos dos actos administrativos ditados ao abeiro da modificación das normas subsidiarias de planeamento municipal, aprobada pola Orde do 26 de xullo de 2005.
Cuarto.-Publicar este acordo no Diario Oficial de Galicia.
Santiago de Compostela, 15 de marzo de 2006.
María José Caride Estévez
Conselleira de Política Territorial,
Obras Públicas e Transportes